Mīlestības saliņa
Mīlestības saliņa ir sala Rīgā, Kurzemes rajonā. Tā atrodas Daugavas kreisajā krastā, Buļļupes ietekā Daugavā, blakus Daugavgrīvas salai. Sala ir iekļauta Daugavgrīvas apkaimē. Salas izmēri ir 1,7x1 km. Mīlestības saliņai ir trīsstūrveida forma. ZA malu apskalo Daugava, R malu Buļļupe, bet salas D malu apskalo Loču kanāls. Sala ir zema, vidējais salas augstums ir 1-1,5 metri, purvaina, dienviddaļā ar aizaugušiem ezeriņiem. Augstākā salas daļa ir Daugavas pusē, kas ir klaja un smilšaina un sastāv no pelēkās kāpas, vietām ar baltās kāpu smilts atsegumiem. Vietām te saredzams bijušais laukakmeņu dambis. Vairāk nekā puse salas klāta ar kokiem un krūmiem. Mīlestības saliņas platība ir aptuveni 0,75 km². Sala sāka veidoties 19. gadsimta otrajā pusē līdz ar Daugavas gultni regulējošo dambju izbūvi starp gultni iztaisnojošo dambi un Buļļupes ieteku, uzkrājoties Daugavas sanestajiem smilšu un dūņu materiāliem. 1890. gada plānā tā uzrādīta kā divas atsevišķas salas, bet 1903. gadā tās jau bijušas apvienotas vienā. Nosaukums, pēc nostāstiem, radies no saliņas piemērotības Daugavgrīvas cietokšņa kareivju attiecībām ar vietējām iedzīvotājām. Tajos laikos vēl ne tik aizaugusī sala lietota arī ganībām. Padomju okupācijas laikā stratēģiski izvietotā saliņa kļuva par “slēgto zonu”, tomēr no 1970. gadiem vasarās tur darbojās pusslepena padomju hipiju “brīvdomības saliņa”. Saliņas D un R piekrastē aug pārpurvots lapu koku mežs, vidusdaļā — zemas priedes. Uzcelts putnu novērošanas tornis. Piekļūt salai iespējams tikai ar laivu vai stāvairēšanas dēli, saliņa ir iekļauta dabas parka "Piejūra" teritorijā ar attiecīgu aizsardzības režīmu.